Henry O. Talle

Henry Oscar Talle (1892–1969) var en amerikansk politiker. Han var medlem av Representantenes hus fra 1939 til 1959, som representant for det nordøstlige Iowa. Han tilhørte Det republikanske parti.

Liv og virke 
Han vokste opp på en farm lengst sør i Minnesota, et område med mange norsk-amerikanere. Selv var han 3. generasjons norsk-amerikaner: Foreldrene Anna, født Ovri, og John Christian Talle var begge født i Minnesota av foreldre som utvandret fra Vik og Luster i Sogn i 1860-årene. Henry O. Talle snakket, ifølge journalister som møtte ham, rent sognemål.

Han studerte fag som økonomi og engelsk, og fra 1921 til 1938 var han professor i økonomi ved Luther College i Decorah i Iowa. Han fikk også mye av æren, som skolens kasserer, for å ha berget Luther College økonomisk.

Talle ble første gang valgt inn i Representantenes hus i 1938. Det året vant republikanerne tilbake alle de kongressdistriktene i Iowa som de hadde mistet til demokratene under den store depresjonen. Den forrige republikanske representanten fra Decorah var Gilbert N. Haugen.

Talle ble gjenvalgt med knapp margin i 1956 og tapte valget i 1958. Forholdene i landbruket var vanskelige, og republikanerne gikk tilbake over hele Midtvesten. Den siste perioden var Talle den fremste republikaneren i representanthusets bankkomité.

Kort tid etter at Talle gikk ut av Kongressen, ble han utnevnt av president Dwight D. Eisenhower til en lederstilling i byrået for boligfinansiering. Talle gikk av samtidig med Eisenhowers regjering i 1961.

Talle bodde med sin kone i Chevy Chase, en forstad til Washington, D.C. Han døde i 1969.

Referanser 

Kongressrepresentanter fra Iowa
Økonomer fra USA
Personer fra USA av norsk opphav
Personer fra Freeborn County i Minnesota